**Kamil Žiška**

**Sára Salkaházi**

*(kurzívou označený text je z denníkov a poviedok bl. Sáry, alebo biblické či iné citácie a parafrázy)*

**Pre Štátne divadlo Košice**

**2017/18**

**1.*Panny - čakanie na Ženícha***

**panna 1**

Kto si, dievča?

**Sára**

Sára.

**panna 2**

Odkiaľ prichádzaš?

**Sára**

Bola som učiť.

**panna 3**

A kam putuješ?

**Sára**

Domov. Taký zvláštny deň.  Stále som nervózna a neviem prečo.

**panna 3**

Čakáme na Ženícha, ale on stále neprichádza.

**Sára**

Kto je ten ženích?

**panna 1**

Ty nepoznáš Majstra?

**Sára**

Nie. Možno trochu.  Už musím ísť...

**panna 1**

Príď, ak budeš mať čas.

**panna 2**

Potešíme sa tvojej návšteve.

**panna 3**

Čakanie je únavné, keď neprichádzajú žiadni svadobní hostia.

**panna 1**

A prines si aj olej.

**Sára**

Olej?

**panna 1**

Aby ti svietila lampa až do príchodu Ženícha. Nám sa už míňa.

**Sára**

A kde ho kúpim?

**panna 1**

Pri Dunaji...Na jeho brehu.

**Sára**

Ja bývam v Košiciach.

**panna 2**

Pre Kráľa treba si zaobstarať kráľovský olej. A ten nájdeš, ak pôjdeš kráľovskou cestou.

**panna 3**

Kráľovskou úzkou cestou..

**Sára**

Som obyčajná učiteľka a vy ste vznešené panny. Ja k vám nepatrím. Neviem byť na jednom mieste tak dlho a čakať a čakať... Som z toho nervózna,ale keď píšem nejakú poviedku, akoby to napätie opadlo. Každá moja cigareta akoby odrátavala čas, ktorý len tak naprázdno vydymí a zmení sa v popol. A moje šaty sú stále špinavé a tak rada by som si obliekla čisté.

**panna 1**

Aj tvoje *šaty budú* raz úplne nové - *vybielené v Baránkovej krvi.*

**Sára**

Učím na chlapčenskej škole. Jeden chudobný chlapec mi dal ten najkrajší gombík, aký mal. Bola to slávnostná chvíľa, moment, keď život odrazu nie je taký šedivý, lebo sa vás dotkne niečo veľké. Väčšie ako ste vy. Obyčajný gombík a nachvíľu má človek pocit, že všetko má zmysel. A potom príde druhý deň a najradšej by som sa zase stratila v nikotínovom dyme. Ale v kaviarni sa cítim ako v raji. Ako v raji pri zakázanom strome.

**panna 1**

Treba nám bdieť, lebo keď príde Ženích, musíme byť prichystané.

**panna 2**

A nám sa chce stále spať.

**panna 3**

A oleja máme tak málo. *Zostaň s nami, už sa zvečerieva.*

**Sára**

Nerozumiem vám. Pozývate ma niekde, kam nechcem ísť.

**panna 2**

Ťažko sa čaká na niekoho, koho nepoznáš. Ale ak spoznáš nášho Majstra, pôjdeš, kam ti prikáže.

**panna 1**

Jeho bremeno je ľahké.

**panna 2**

A jeho príkazy sú *sladšie ako med.*

**Sára**

Tu som na svojom mieste. Ešte ma tu nechajte.

**2.Sára-poviedka**

*Jedno poludnie, keď som išla domov, po ulici mi išli oproti dvaja starší robotníci. Bolo leto. Mali na sebe tmavé, od oleja a sadze čierne nohavice a od slnka a prania vyblednuté modré košele. Prichádzali oproti bez slova, trochu zhrbení, s hlavou ovisnutou nadol. Bolo vidieť, že idú z práce, unavení, hladní. Nerozprávali sa. Boli odo mňa tri-štyri kroky, keď na jednom zo stromov obrubujúcich ulicu, začal spievať vták . Sladko, blažene. Radostne sa šírili jeho zvuky.*

*Jeden robotník náhle zdvihol unavenú hlavu, pozrel na strom s akousi tichou, pokojnou radosťou povedal svojmu druhovi:*

*- Pinka! Pinka!"*

*Na minútku obaja zastali, pozerali na strom, ich tvár, preoraná starosťami, zažiarila, unavené oči sa zablýskali radosťou. Potom sa pohli, šli ďalej....a moje srdce prenikla akási zvláštna neha.*

**Ferencz**

Čo to bude, slečna Sára?

**Sára**

Káva. Silná, poprosím.

**Ferencz**

Váš dedo založil tento hotel Schalkáz a vy jeho vnučka prosíte čašníka o kávu. Mohli by ste aj rozkázať.

**Sára**

Chcelo by to nejaký pseudonym. Nemôžem to poslať do časopisu pod svojím menom. Mohlo by to zle dopadnúť a je lepšie sa hanbiť anonymne. Čo myslíte, Ferencz?

**Ferencz**

A viete, čo to znamená Schalk po nemecky?

**Sára**

Chytrák? Figliar? ...niečo také.

**Ferencz**

Aj vo vás je čosi šibalské, slečna Schalkaz.

**Sára**

Čo hovoríte na umelecké meno Syphax?

**Ferencz**

Pripomína mi to nejakú antickú hrdinku. V tom slove je čosi pôvabné a čosi tragické.

**Sára**

Máte vy ale fantáziu, Ferencz.Syphax bol odvážny vojak v púnskej vojne.

**Ferencz**

Aha, už rozumiem. Aj vy chcete svojím atramentovým perom bojovať ako Syphax svojím mečom.

**Sára**

Vás je tu škoda. Taký talent a prenáša zo stola na stôl likérové fľašky.

**Ferencz**

Slečna je ironická!

**Sára**

To teda nie. Myslím to vážne, Ferencz. Keď chodím pešo po Košiciach alebo sedím v kaviarni, študujem každú tvár, ktorú stretnem. Aha, tamten, čo si tak dôležito kupuje noviny, to je možno lekár - má taký vážny pohľad a pozerá na všetko tak sústredene...a tento tu, čo sedí na lavičke pri kaplnke sv. Michala, to bude čerstvý vdovec – stále je zamyslený, hľadí akoby do seba... Tamto dievča, čo si skúša v obchode zelený klobúk – je isto zaľúbená, ale nešťastná, bojí sa, ako to skončí...No pozrime sa, aký pekný párik sa tu ponáhľa! Práve sa asi pohádali, držia sa síce elegantne pod pazuchou, ale akoby každý chcel ísť iným smerom... A tak preberiem všetkých rad za radom, stránku za stránkou ako v nejakej hrubej knihe. Vás by som, Ferencz, prečítala ako herca, ktorý hrá čašníka v nejakej divadelnej hre...byť unavený a zostať celý čas elegantný – to je naozajstné umenie!

**Ferencz**

A to je pravda. Keď čašník obsluhuje desať hodín na nohách a stále vie byť žoviálny – to je veľkýkumšt- vedieť sa pretvarovať tak dlho.

**Sára**

No nehovorím? Priam herecké krédo...

**Ferencz**

Memento mori. Pamätaj na smrť. Zvláštny názov zošita.

**Sára**

Od školy si to píšem všade. Páčia sa mi tie dve písmená "M". Pripomínajú mi dvere nejakej starej krypty.

**Ferencz**

Taká krásna žena a samá smrť.

**Sára**

„Smrť býva vedľa krásy, len nikdy nebýva doma.“ To som si zapísala, keď som pri jednom hrobe objavila rozkvitnutú čerešňu.

**Ferencz**

Vidno, že ste učiteľka, na všetko máte niekde napísanú odpoveď.

**Sára**

Už nie som. Učila som iba rok, ale nie je to moja... káva. Teraz budem chvíľu pracovať tu - priamo v hoteli u mojej matky. Aspoň budem mať viac času na písanie.

**Ferencz**

Ten mladí muž - vidíte ho tam pri zadnom stole - tak ten sa na vás akosi dlho pozerá. Aj mne samému je to nepríjemné. Možno kreslí nenápadne váš portrét a potrebuje si zapamätať vašu tvár. Je to jeden z tých chudobných študentov, ktorým vaša mamička dáva stravu zadarmo.

**Sára**

Zaujímavé, toho jediného som si ešte nevšimla...

**Ferencz**

A taký pozorovací talent, slečna Sára, a keď sa niečo týka vás, tak ste, s prepáčením, slepá. Dcéra majiteľky najluxusnejšieho hotela v Košiciach a úbohý študent z periférie - to znie ako dobrý motív do poviedky, slečna Sára.

**Sára**

Rozprávky nepíšem, drahý Ferencz. Zatiaľ. Nie som na tom až tak zle. I keď...čo poviete na takýto námet? Po svete chodí pán Nikto a ten Nikto je taký závistlivý, že nemôže počuť žiaden ľudský smiech. Vystrúha si čiernu fujaru a malú drevenú debničku. Keď vidí mladých zaľúbencov, ako sa radostne smejú, zapíska na fujare, milenci v tom okamihu zomrú a ich smiech schová v debničke. A takto chodí z krajiny do krajiny a získa všetky smiechy sveta. Až príde k smutnej starej žene, od ktorej už nie je čo zobrať. Tá mu vyrozpráva svoj príbeh a pán Nikto sa odrazu rozplače...ďalej to nemám ešte domyslené. Volalo by sa to *Čierna fujara*.

**Ferencz**

Nehovorím? Samá smrť...

**3**.**Neprišiel ?**

**panna 1**

Sára!

**Sára**

Stále neprišiel?

**panna 2**

Stále dúfame.

**panna 3**

Také utrápené oči nemôže mať dvadsaťpäťročná žena...

**Sára**

Častokrát v električke vidím starcov, ktorí majú mladícki výraz. A ja im závidím ich šťastnú starobu. Uniká mi prítomnosť pomedzi prsty ako zrniečka piesku.

**panna 2**

Rozprávaj. Dobre sa to počúva. Každý záchvev strachu...

**Sára**

Už nebudem pracovať v hoteli. Matka ma pustila. Netrápi sa. Vie, že nemôžem byť zavretá medzi štyrmi stenami zavalená úradníckymi papiermi. Musím byť stále v pohybe. Stačí mi trochu kávy, veľa cigariet, rýchla večera v krčme, pero a papier. Niekedy som unavená z toho, že mám toľko energie. Toľko prázdna...

**panna 2**

Kam pôjdeš?

**Sára**

Do kníhviazačskej dielne. Viem, že mi manuálne práca pomôže. Keď chcem pravdivo písať...sama tomu neverím, ale nejaký krok treba urobiť.

**panna 3**

Keby sme zaspali a prišiel by Ženích, už by nás cez bránu na svadbu nepustili. Ale už to dlho nevydržíme. Vždy, keď príde ďalší hosť, máme viac nádeje, že sme bližšie k ránu. I keby sme od únavy spadli do hlbokého spánku, ten ďalší pútnik nás z neho na chvíľu vytiahne. Ďakujeme ti, Sára.

**panna 1**

Niekedy stačí, že si vo svete len na nás spomenieš a my to tu cítime. Sme panny, ktorým zostala len čistá samota a sväté čakanie.

**Sára**

Je rok 1924. Taký dlhý čas po vojne a stále ju cítiť vo vzduchu. Ako keď vám napáchne v skrini kožuch od naftalínu a tú potuchlinu nie a nie vyvetrať. Európa akoby nemala dobre poumývané okná. Sú mastné a preniká cez nich málo svetla. Ale možno len ja mám zakalený pohľad...Tak veľa vecí by som chcela zmeniť. Všetko sa hýbe v spoločnosti tak malátne. Akoby všetci krívali. Toľko duchovných invalidov...bez rúk, bez nôh, bez očí!! Treba sa viac angažovať. Písať, kričať. Treba kričať nahlas. Ale u nás sa zvykne kričať len potichu.

**panna 3**

Keď uvidíš Ženícha, budeš pozerať jeho pohľadom.

**Sára**

Kde je toľko?

**panna 2**

Tam medzi vami...nenápadne.

**panna 1**

*Nalomenú trstinu nedolomí a tlejúci knôtik nedohasí.*

**panna 3**

Ale už by mal prísť čoskoro aj k nám.

**Sára**

A čo ak nepríde? Možno aj na vás zabudol a vy márne dúfate.

**panna 2**

Povedal, že príde a jeho slovo je pravdivé.

**Sára**

Hneď po vojne, ale tuším aj cez vojnu, akoby sa všetci viacej usmievali, dúfali, že to všetko raz skončí, a teraz všetky tváre sú prázdne, bez výrazu...  Minulú sobotu nastúpila do električky stará žena. Dlho stála a potom poprosila malé dievčatko, či ju nepustí si sadnúť. Matka toho dievčatka ju hneď okríkla: „Čo vás bude púšťať, veď aj ona si kúpila lístok.“ Celý deň som rozmýšľala, čo z toho krásneho dievčatka vyrastie, keď má takú zlú výchovu.

**panna 1**

Pán je blízko. Vždy je blízko. Aj keď sme my ďaleko.

**panna 2**

*A keď nás aj z niečoho obviňuje naše srdce, nebojíme sa...*

**panna 3**

*...lebo on je väčší ako naše srdce.*

**Sára**

Aj Mňa radosť akoby stále viac obchádzala. Ale prečo som taká melancholická, keď mám vlastne všetko, čo potrebujem?  Dúfam, že budem teraz v dielni veľa fyzicky pracovať a trochu tie moje nezastaviteľné myšlienky skrotnú. Koňovi treba dať zubadlo a človeku záťaž. Tak som to niekde počula.

**4.**

**Sára**

*Vtedy som už celý týždeň tvrdo pracovala v dielni. Bol piatok. Mohlo byť po desiatej. Od rána som mechanickým nožom krájala papiere. Do obeda som to vynikajúco zvládala. Ale už počas obeda som cítila, že mi svaly na rukách silne pulzujú.Malá svalová horúčka - myslela som si - nič to. Poobede som ďalej krájala. Pol štvrtej. Čelo mi tiež pulzuje, priam počujem pulz srdca.Pol štvrtej a päť minút. Čo je, zastal čas? Jazyk sa mi lepí o podnebie. Napijem sa vody.Trasúcimi prstami nedočkavo hlcem vodu. Znovu krájam. Krájam, krájam, len krájam. Čelo mi klepoce naďalej. Už ma aj nohy bolia, aj chrbát.Kedy bude pol šiestej?Štvrť na päť. čas stojí! Vláčim obalové balíky, a vtedy mám pocit , že ma celé vnútro bolí.Vodu! Vodu!Pol piatej! Stojí, čas stojí! Kedy bude pol šiestej? Koľko balíkov je ešte? Štyri. A čas len pomaly ide. O päť minút pol šiestej. Päť minút! Ešte päť minút! A akých dlhých päť minút!Ešte týchto niekoľko kartónov rozkrájam a zbytok zostane na zajtra.Chcem iba jedno: byť čo najskôr hotová, čím skôr odísť domov, odísť domov! Oddychovať! Ľahnúť si! Odísť domov!*

**5.Slávnostný obed - zásnuby**

**Matka**

Sára vie, čo je ťažká práca. O všetkom sa musí presvedčiť sama. Nestačí jej o tom počuť. Vaše hospodárstvo je veľké?

**Ján**

Veľké. Ale ak nebudeme vládať, polovicu predám.Predáme. Nie sme kone.

**Matka**

To máte pravdu - človek vydrží viac. Sama vediem tento hotel už roky a stále mám pocit, že ten ďalší rok už so silami nevydržím. Nie je nič horšie, ako keď sa stará žena začne tešiť na vlastnú smrť.

**Sára**

Mama, pred hodinou boli zásnuby...zostaňme ešte chvíľu slávnostne naladený.

**Matka**

Keď bola školáčka, ešte aj na ceruzky si písala Memento mori. A teraz sa jej to zle počúva.

**Ján**

Sáre vyšiel článok v Pražských maďarských novinách.

**Matka**

Tie noviny majú teraz vysokú úroveň. Po páde Maďarskej republiky rád tam emigrovalo veľa vynikajúcich spisovateľov z Budapešti, takže rada ich čítam aj ja. Je to pre Sáru veľký úspech. Ale teraz treba písanie trochu odložiť. Čaká ju iná robota. Taký je poriadok.

**Ján**

Všetko sa dá stihnúť, ak je vôľa.

**Matka**

Robotu treba robiť poriadne. Treba si len vybrať ktorú. Bude vašou ženou a pri deťoch sa romány nepíšu.

**Sára**

Som si toho vedomá. Myslím to úprimne. A Ján o tom vie.

**Ján**

Keď som sedával ako študent v tomto hoteli, platili ste nám chudobným študentom obedy. Hovorili sme vám *mamička zlatého srdca*. A teraz mi budete mamou naozaj.

**Matka**

Som rada, že vás moja dcéra stretla. Už som odmenu za moju veľkorysosť dostala...Som vdova už vyše dvadsať rokov. Viem, čo to je rozhodovať o všetkom sama. Najprv si na to neviete zvyknúť a potom postupne sa naučíte rozhodovať aj za druhých. A to tiež nie je dobré. Predsa len...ak by vás to už na dedine omrzelo, u mňa budete mať dvere vždy otvorené. Neviem, koľko mi ešte Pán dá dní života. A Sára má veľký obchodný talent. Verím, že aj vy, Ján, veď ste študovaný...Dnes prišlo veľa hostí. Poďme Jolán,slúžky nestíhajú. Treba ísť pomáhať. Vy zostaňte pokojne sedieť. Dnes je váš veľký deň.

**Jolán**

Len som ti chcela, sestrička, povedať, že sa veľmi teším. Gratulujem, Sára. Gratulujem, Ján.

**Sára**

Mala by som ísť aj ja. Teraz pracujem v klobučníckej firme u svojej sestry a chcem ešte dokončiť nejakú robotu.

**Jána**

Sára, vy už nemusíte pracovať.

**Sára**

Viem. Ale akosi neviem byť len tak a čakať...

**Ján**

Sobáš bude už o tri mesiace, to sa dá, hádam, vydržať.

**Sára**

Nemyslela som to tak...Nehnevajte sa.

**Ján**

Nerozumiem. Stalo sa niečo?

**Sára**

Spomenula som si, že zajtra je sobota. Keď som ešte pracovala v dielni, musela som tam chodiť aj v sobotu dopoludnia. Aj keď tam už zajtra nemusím ísť, tá ťažoba mi každý piatok zostala. A zmizne až zajtra popoludní...Preto som dnes taká rozladená, ale nie je to vaša chyba, Ján.

**Ján**

Vy ste taká...trpiteľka.

**Sára**

To nie. Nechcela som, aby to tak vyznelo... Len si chcem zarábať vlastnými rukami. Bojím sa, žeby ma trochu väčšie pohodlie zabilo.

**Ján**

Pred hodinou boli zásnuby a zdá sa mi, že sa vlastne nič nestalo. Nič dôležité. Aspoň pre vás...

**Sára**

Ani neviem, prečo si ešte vykáme...

**Ján**

*Každá včerajšia bolesť ma dvojnásobne bolí. Každá včerajšia únava mi dvojnásobne unavuje telo. Ale zobúdzam sa s občerstvenou dušou. Včerajší hnev, zlosť, nespokojnosť, karhanie iných... Dnes je moja duša čerstvá, silná a mohutná. Dnes sa naozaj teším! Syphax*

Asi ti nemusím vo všetkom rozumieť, Sára, ale to ešte neznamená, že si ťa nemôžem zobrať.

**Sára**

Si veľmi citlivý, Ján. Viem to.

**Ján**

Tešíš sa, ale akoby smutným spôsobom.

**Sára**

To ty sa na mňa pozeráš smutnými očami, Ján. Tak zajtra?

**Ján**

Sára! Ale to šampanské musíme dopiť.

**6.Klobúčnícka firma**

**Jolán**

Sára, si už týždeň zasnúbená a vyzeráš akoby si šla na popravu.

**Sára**

To nie. Teším sa. Ale tak opatrne.

**Jolán**

Prijali ťa do novinárskeho zväzu?

**Sára**

Mám už preukaz. Stala som sa pokladníčkou.

**Jolán**

Stratila si iskru v očiach.

**Sára**

Som unavená.

**Jolán**

Únava vyzerá inak, Sára.

**Sára**

Jolán, keď som šla po ulici okolo Dómu, tak som rozmýšľala o svätej Alžbete. Stále o nej rozmýšľam. Akoby som si nevedela dať dokopy, že bola matkou troch detí a popritom aj svätou.

**Jolán**

Načo ty máš všetko čas, Sára! Ja, keď idem okolo dómu, vždy zacítim orechovú vôňu z cukrárne oproti ... a neviem si dať dokopy, že tak krásne voňajú a prečo som taká lakomá si ich kúpiť.

**Sára**

Ján je dobrý muž. Trochu má v očiach smútok, ale to asi patrí k dedinskému životu, nemyslíš?

**Jolán**

Buď ho ľúbiš, alebo hľadaj argumenty, Sára.

**Sára**

Môžem ho ľúbiť aj s argumentmi, Jolán, či nie?

**Jolán**

Ešte treba nastrihať podľa vzorov čierny plyš na pánske klobúky...

**Sára**

Keď som rezala papiere v robote pred tým, necítila som si ku koncu šichty ruky. Mala som kŕče dokonca aj v článkoch prstov. Niekedy sa mi úplne odkrvili. Keby som si ich odrezala, nevedela by som o tom a pracovala by som ďalej.

**Jolán**

Máš ty ale pekné spomienky. Nečudujem sa, že musíš stále niečo písať.

**Sára**

Či to aj v živote tak nebýva, Jolán? Už dlho niečo nemáš a ty stále o tom nevieš.

**Jolán**

A tebe čo vlastne chýba, sestrička? Vnučka majiteľa hotela Schalkáz, ktorá od dobroty nevie, čo chce. Mamička ti dala miesto vo firme hotela, ale tebe sa úradnícka robota nepáči. Nevieš vydržať na jednom mieste ani minútu a stále sa za voľačím ženieš...a už ani nevieš, za čím, Sára.

**Sára**

Mala som len dva roky a už nám otec zomrel. Pamätám si, ako som to v tej detskej hlavičke nevedela pochopiť a stále som bola presvedčená, že otecko len spí a určite sa zobudí. Ktovie...možno že tým, že som na otcových rukách bola tak krátko, chcem odvtedy mať všetko v rukách sama.

**Jolán**

V tom prípade sa nevydávaj, Sára. Muž od teba utečie. A taký so smútkom v očiach...taký sa ťa bude aj báť!

**7. Kaviareň Schalkáz - Žena**

**Ferencz**

Silná čierna káva...nech sa páči, slečna novinárka.

**Sára**

Ďakujem, Ferencz!

**Ferencz**

*Sociálno - kresťanská strana žiada, aby znevýhodnené vrstvy obyvateľstva...*

**Sára**

Nečítaj mi cez plece, nemám to rada, Ferencz.

**Ferencz**

Prepáčte, som drzý, ale veď poznáme sa už nejaký ten rok - dva. Nech mi je odpustené.

**Sára**

Vy ma poznáte od narodenia, ak si dobre pamätám.

**Ferencz**

Ale ja už si tak dobre nepamätám, Šárika... Ale nezabudnem, že váš starý otec LipótSchalkáz mal najprv takú malú kaviarničku v malej búde za divadlom a zvykol tam robiť aj katarínske plesy. Aj do novín dal veľkolepý inzerát. A ľudia prišli a bolo toľko roboty, že ešte aj nám čašníkom musel pomáhať on sám. Vyzliekol si frak aj cylinder a v momente vyzeral ako my. Mal som vtedy šestnásť rokov, ale doteraz si pamätám, ako sa usmieval na hostí. A či boli bohatí alebo chudáci, ktorí sa prišli len ukázať, ku každému sa správal ako ku kráľovi. A preto si ho tak všetci vážili. Dokonca aj po vojne. Keď prišiel na raňajky nejaký vojnový žobrák a objednal si párky, žemľu a kávu a nemal čím zaplatiť, povedal mu s úctou: „Nevadí. Vy ste pred vojnou boli solídny hosť. Počkáme, kým budete mať peniaze.“ Taký bol tvoj starý otec džentlmen. A keď konečne dostaval tento luxusný hotel, v ktorom interiér robil slávny viedenský aranžér Anton Hermann, tri roky po jeho dokončení tvoj dedo zomrel. LipótSchalkáz – to bol ozajstný hotelier. A tá kuchyňa...aj pečivo sme tu svoje piekli, a ten boršč! Chodili na neho z celého Uhorska. To bol boršč. Keď ho človek zjedol, už nič viac k životu mu nebolo treba. Ja si tak nejako, slečna Sára, predstavujem nebo. Tam budeme všetci sedieť v obrovskej jedálni za dlhým bielym stolom a na ňom bude veľký hrniec a v ňom bude boršč až po vrch a nikdy sa neminie. Trochu naivná predstava, viem, ale čo chcete od osemdesiattriročného čašníka...

**Sára**

Mne je tu tak dobre, Ferencz. Najradšej by som celý život zostala v tejto kaviarni a nevyšla ani von na ulicu...a písala a písala...a počúvala tvoje nekonečné príbehy... Ale preto som nevstúpila do politiky.

**Mladý čašník**

Slečna, asi ste si pomýlili podnik, vážená. V meste je veľa slušných podnikov, v ktorých vás s radosťou obslúžia...

**Žena**

Ja si môžem dať raňajky, kde chcem.

**Mladý čašník**

To je síce pravda, ale okrem hotela Schalkáz.

**Žena**

Chodila sem aj moja matka...Tu si vážili všetkých.

**Mladý čašník**

Ale tie časy skončili... máme nový poriadok a priority.

**Ferencz**

Gejza, čo sa tam deje? Počas raňajok sa dodržiava malé silencium už celé desaťročia...

**Žena**

Nechce ma obslúžiť.

**Mladý čašník**

Sme slušný podnik a nie nejaký...salón pre podozrivé indivíduá!

**Ferencz**

Prepáčte, madam, je mladý, nemá spôsoby, čo to bude prosím?

**Žena**

Boršč a čerešňový likér, poprosím.

**Ferencz**

Boršč bude až na obed, ale aperitív, samozrejme, prinesieme hneď. Gejza, obslúž hosťa...

**Žena**

Ďakujem.

**Ferencz**

Ešte raz sa ospravedlňujem.

**Žena**

To je v poriadku. Viem, že si tu solídnych hostí vždy vážili.

**Ferencz**

Cíťte sa tu ako doma.

**Mladý čašník**

Možno je chorá, pred nedávnom Košice trápila španielska chrípka a to ani nehovorím o iných chorobách... veď pozrite sa na ňu, na tvári má akési bledé fľaky.

**Ferencz**

Gejza, kto je tu hlavný čašník?

**Mladý čašník**

Prepáčte.

**Ferencz**

Aj toto dievča pomaly zomiera, len o tom nevie, nič netuší, keby nebolo trochu toho alkoholu a hriešnych radostí, možno by zabudla, že aj žije.

**Sára**

Pre nič iné nechcem robiť politiku, Ferencz. Ak by správne využívali politici svoje kompetencie, bolo by takýchto nešťastných žien menej... A to ani nehovorím o chudobe v rodinách, mužoch alkoholikoch, primitívnej výchove...Toľko roboty a zodpovední spia a riešia banálne problémy, toto ma trápi, Ferencz. O tomto píšem. Nemám v sebe ani gram pokoja. Ani spať sa mi nedá.

**Žena**

Čo ste taká nešťastná, mladá slečna! Všetko je v poriadku. Život je krásny! Pán hlavný, kedy bude konečne ten boršč? Som unavená a chcem si ísť poobede ľahnúť, lebo večer mám veľa roboty.

**Ferencz**

Idem pozrieť do kuchyne, madam. Možno už bude prvá porcia.

**Sára**

Ferencz, mne ešte jednu kávu. Silnú.

**8. Panny**

**panna 1**

Tak už aj ty čakáš svojho snúbenca, Sára.

**Sára**

Chcem byť pravdivá...ja...

**panna 2**

Boli tu po tebe aj iné panny a pýtali si od nás olej, poslali sme ich do mesta, nech si idú radšej kúpiť. Aby, keď príde Ženích, *ani im, ani nám nechýbalo.*

**panna 3**

Už je polnoc. Zase bližšie k jeho príchodu.

**panna 1**

Ľudský život je nocou...

**panna 2**

A Pánov príchod dňom.

**panna 1**

V jeho kráľovstve nebude noci ani dňa, ani slnka, ba ani svetlo hviezd či mesiaca, pretože *budeme stále hľadieť na jeho tvár a tá nám bude ustavične žiariť.*

**panna 3**

Maranatha! Príď už, Pane!

**panna 1**

Náš Majster je dobrý pastier, pozná svoje stádo. Keď cítim úzkosť z toľkej nočnej tmy, *nebojím sa, lebo jeho pastierska palica je stále so mnou...*

**Sára**

Ján je taký dobrý. Veľmi dobrý. A predsa, keď si pomyslím, že s ním mám byť celý život, niečo sa vo mne neustále chveje.

**panna 2**

Keď skončí táto noc, pôjdeme so Ženíchom do jeho kráľovstva. Sľúbil nám to. A jeho sľuby sú ako zákon. A jeho zákon je Slovo lásky. A kto ho počúva, je ako *strom zasadený pri vode, ktorý dáva celý rok dobré ovocie...*

**Sára**

Cítim samotu aj keď som sama, aj keď som s Jánom.

**panna 1**

Pozrite, prichádzajú ďalšie panny...

**panna 2**

A tiež majú málo oleja v lampách, len im slabo blikajú...

**panna 3**

Nemúdre panny..

**Sára**

Nemôžem si ho nechať. Musím ho poslať naspäť Jánovi.

**panna 1**

Ľudská bolesť trvá krátko ako jedno poludnie, ale božie objatie až do večnosti...*A nebude už treba žiadneho slnka, lebo Pánova tvár bude ustavične žiariť...*

**panna 2**

A tamtej už lampa zhasla a už nevidno ani jej siluetu.

**panna 3**

Stratila sa ako blesk...ako padajúca hviezda...ako dych na skle. Myslela len na seba.

**panna 2**

Tam zase iná...stratila lampuv tŕní...zhorela v svetských túžbach.

**panna 3**

Hľa iná panna, prileteli divé vtáky a vytrhli jej lampu z rúk...a padá do tmy, *lebo nevie, kade kráča*.

**panna 2**

*Tam bude plač a škrípanie zubami.*

**panna 1**

Za chvíľu tu zostaneme len my samé...a ktovieči aj...

**panna 2**

Sára, ešte nechoď. Ešte nám rozprávaj svoj príbeh.

**panna 3**

Príbehy sú krásne, lebo majú koniec. Zomrú posledným slovom. A ticho po nich je bránou do večného pokoja...

**panna 2**

Rýchlo hovor, Sára, rýchlo, čím skôr skončíš, tým skôr pochopíš.

**panna 1**

Ale pozor: z každého slova budeme súdení.

**Panna 3**

Z každého zbytočného slova.

**Sára**

Ja už musím ísť...ide mi práve električka a chcem ešte stihnúť poštu...Rada som medzi vami, ale rada som, aj keď som sama...

**9.*Kaviareň Schalkház***

**Matka**

Sára!

**Sára**

Áno, mama.

**Matka**

Nič ti nevyčítam. Vrátila si prsteň, je to pre mňa uzavreté.

**Sára**

Aj pre mňa. Dlho som o tom premýšľala.

**Matka**

Ak si mala pochybnosti pri takom dobrom mužovi, už budeš nerozhodná pri každom. A čím je človek nerozhodnejší, tým je opustenejší, dcéra moja. A každá samota sa podobá smrti. Aj keď sa ti teraz javí tvoja samota ako samostatnosť, to na veci nič nemení. Ale šťastný sme vtedy, keď nám to šťastie niekto ponúkne a my ho prijmeme. Sami si ho nevieme dať! V tom som si istá. A ty už začínaš s Božou pomocou trochu hazardovať.

**Sára**

Vychovala si nás tak, aby sme nikomu neboli na ťarchu. Postarám sa o seba. Neboj sa. A okrem toho, ťahá ma to inam...neviem ešte kde. Viem len, že nemám pokoj a to mi zatiaľ stačí na to, aby som pochopila, že ho niekde musím nájsť.

**Matka**

Nenútila som ťa pracovať v hoteli, aj keď máš všetky danosti ho poriadne viesť ako tvoj starý otec. Veľa si po ňom podedila, aj sa na neho podobáš. Viem, že máš svoju cestu. Ale už je najvyšší čas na ňu vykročiť. Máš dvadsaťsedem rokov, Sára.

**Sára**

Veľmi ti ďakujem za všetko.

**Matka**

Tvrdohlavé dievčisko !

**Sára**

To moje nespokojné srdce, kde ho len ja upokojím?

**Matka**

V Klobušických kaštieli sú zajtra akési sociálne sestry. Budú tam mať prednášky...

**Sára**

Sociálne sestry ?

**Matka**

Neviem o nich nič. Mali pozvánku vo Večerných novinách...

**Sára**

Možno tam pôjdem.

**Matka**

A aby som nezabudla, Sára. Čo sa týka hotela, rozmýšľam, či svoj podiel nepredať. Každý rok sme na tom horšie a horšie. Viem si spočítať, že v krátkom čase skrachujeme. Ale čosi mi hovorí, aby som zostala.

**Sára**

Neviem, mama. V týchto veciach máš ty lepšie intuíciu.

**Matka**

Zatekajú hosťovské spálne. Hromozvod treba opraviť. Interiér je úplne zastaraný. Hostí to všetko odrádza. Ale hádam nejako bude. Ale na zázraky neverím, aj keď mám silnú vieru. Na zázraky treba ľudské ruky a trochu obety a to už dnes nikomu nevonia.

**Sára**

O koľkej sú tie prednášky?

**Matka**

Vidím, že už máš hlavu úplne inde. Počúvaš ma ty vôbec?

**Sára**

Počúvam, mama:„Na zázraky neveríš, aj keď máš silnú vieru!“

**10.Budapešť**

**Margita**

Ako sa cestovalo?

**Sára**

Dlho.

**Margita**

A to z Košíc do Budapešti sú ešte pomerne dobré vlaky, horšie je to na juhu...

**Sára**

Aby som vám vysvetlila moje dôvody, prečo chcem vstúpiť do vašej kongregácie...

**Margita**

Dôvody...to sú ľudské kategórie. Ešte píšete do novín?

**Sára**

Stále.

**Margita**

Venujete sa aj literatúre...

**Sára**

Občas napíšem nejakú poviedku. Dobrá próza sa musí brúsiť dlhý čas...tak radšej rýchlo zlepím fejtón alebo niečo nenápadné na každý deň do novín.

**Margita**

Čítala som vaše články... Veľa sa angažujete v sociálnej oblasti a v politike, viem. A to je dobré...

**Sára**

Keď vaše sestry mali prednášky v Košiciach, zdalo sa mi, že všetkému, čo hovoria, rozumiem a tá zvláštna jednoduchosť ich slov sa dotkla môjho srdca. Rozhodla som sa...

**Margita**

Ešte fajčíte?

**Sára**

Dve krabičky denne.

**Margita**

Spíte dobre?

**Sára**

Väčšinou áno. Iba, keď si dám ťažkú večeru, alebo prídem z nejakého večierku otrávená vínom a koláčmi, na druhý deň sa mi zobúdza ťažko.

**Margita**

Ste úprimná.

**Sára**

Vy zase inteligentná. Nebudem sa pred vami pretvarovať.

**Margita**

Ako ste na tom s majetkom?

**Sára**

Hotel, ktorý sme vlastnili, je už akciová spoločnosť a moja mama je už iba účastinárka s malým podielom. Čosi som si zarobila ešte ako učiteľka v chlapčenskej škole, potom v kníhviazačskej dielni, niečo u sestry v klobučníctve, trochu ako novinárka, za svoje novely *Čierna fujara* som dostala asi tristopäťdesiat korún. Dá sa teda povedať, že milionárka nie som.

**Margita**

V duchovnom svete nie je dôležité mať veľa, ale spravovať dobre to málo, čo sme dostali.

**Sára**

Chcela by som vstúpiť do vášho spoločenstva. Myslím, že som pripravená.

**Margita**

To najťažšie pre vás bude asi...stratiť samostatnosť. Už ste si príliš na ňu zvykli.

**Sára**

*Viem, akú dôležitú a rozhodujúcu úlohu zohrávali v mojom živote navštevovanie kaviarní, fajčenie,zábavy,rozhadzovanie peňazí aj samostatnosť.*Áno, tieto *veci tvorili môj život. Vďaka nim môžem povedať, že v predchádzajúcom živote som bola šťastná. A bola som. Prináležalo to k šťastiu môjho bohémskeho života.* Ale *dnes sa len pousmejem, keď* si *na tieto drobnosti pomyslím.*

**Margita**

Najlepšie bude, ak zostane ešte tam, kde vás Pán poslal. Do našej rehole sa nehodíte.

**Sára**

Ale mňa Pán poslal sem. Poznám jeho hlas.

**Margita**

Sme malé spoločenstvo a určite potrebujeme ďalšie sestry, ale nie za každú cenu.

**Sára**

Prosím?

**Margita**

Ja už som povedala všetko.

**Sára**

Organizovala som ženské spolky, redigovala niekoľko novín, Pražské maďarské noviny uverejňujú pravidelne moje články, mám kontakty s mnohými redakciami, poznám sa s elitou maďarskej literatúry... myslela som si, že je to presne to, čo by pomohlo vašej rehole.

**Margita**

Ale rehoľa je tu práve na to, aby pomohla vám, slečna Sára. Ak si myslíte, že je to naopak, tak je to... pýcha.

**Sára**

Priznám sa, nedúfala som, že ma medzi seba zoberiete, ale prinajmenšom som očakávala, že sa budete so mnou baviť slušne.

**Margita**

Ja som nezvýšila hlas ani raz.

**Sára**

Neviem, čo vám mám ešte povedať...

**Margita**

Modlime sa. Nie vždy je nám jasné, čo chce od nás Pán. Na začiatku vidíme ako ten uzdravený slepec z evanjelia – akoby len tiene...tiene skutočnosti, tiene božej skutočnosti... Aj zázračne uzdravený slepec sa musel najprv naučiť hľadieť a potom vidieť.

**Sára**

Ale ja denne chodím na sväté omše...radikálne som sa obrátila... radikálne už dávno!

**Margita**

Mne sa to dodnes radikálne nepodarilo, sestra moja. Každý deň vstávam zo zeme aj niekoľkokrát.

**P A U  Z A**

**11.Sára**

Prvýkrát v Budapešti ma odmietli, ale na druhý rok moja návšteva sa vydarila. Raz som šťastná, že ma prijali do noviciátu a srdce mám plné pokoja, že čakám na prvé sľuby, ale inokedy...*prenasleduje ma myšlienka, či to celé nie je u mňa komédia? Môžem prijať rehoľný život? Smiem si kľaknúť pred oltár, nebude to sebaklam? Veď nie je vo mne nič, nie je vo mne žiadny mysticizmus! Som reálny človek, chodím po* tejto *zemi, sotva sa viem modliť. S mojím rozumom ani neviem pochopiť, čo je to zasnúbenie s Bohom. A predsa mám odvahu toto všetko urobiť?!*

**Panna 1**

Zlato sa skúša v ohni.

**Panna 2**

A človek v bolesti.

**Panna 3**

A na jej prahu si uvedomíš, komu patríš. Lebo bolesť je poznanie, že sme nemilovali.A to je naozajstná radosť – pochopiť, kto ťa stvoril.

**Sára**

Pamätám si, keď ma v Budapešti sestra Margita prvýkrát neprijala do komunity, vo vlaku do Košíc mi nepadla ani jedna slza. Taká som bola nahnevaná! Keď som kráčala po Hlavnej ulici, spomenula som sina dvoch robotníkov, aj poviedku som o nich raz napísala, vracali sa z práce a mali nešťastné tváre. Zrazu jeden na strome zbadal pinku, ako trilkuje, a povedal tomu druhému: „Počuješ? Pinka!“ A obidvaja sa usmiali. A ja som si to vtedy všimla. V tej chvíli som bola presvedčená, že Boh existuje.Až keď sa mi to po rokoch pripomenulo, rozplakala som sa. Celý ten nazbieraný hnev zo mňa opadol.

**Panna 1**

Nemúdre panny stále neprichádzajú. Keby sa vrátili včas, stretli by Múdrosť.

**Panna 2**

Múdrosť je čakať pri dverách Múdrosti.

**Panna 3**

A hľadať ju až do úplného vysilenia.

**Panna 1**

Hľadať ju ako vzácnu perlu.

**Sára**

Dlho som bola vo svete, dlho v ňom zostanem. Aha, ešte končeky prstov mám žlté od cigariet! Nezbavím sa toho.

**Panna 1**

Neotáčaj sa a neskamenieš.

**Panna 2**

Nepochybuj a neprepadneš sa pod hladinu.

**Panna 3**

Miluj a zostaneš pri kríži.

**Sára**

Keby ste vy mali takú minulosťako ja! ...som slabá.

**Panna 2**

Sára, prítomnosť je vždy nová a keď ju takto prijmeš , očistí tvoje srdce...večera je pre teba nachystaná.

**Panna 3**

Poď sa najesť – je tu chlieb a trochu vína.

**Panna 1**

Našiel by sa aj syr a pár olív.

**Panna 2**

A ešte nám zostal medový koláč!

**Sára**

*Nikoho Pán nezdvihol z takej špiny, z takého hnojiska, ako mňa. Nikto nie je taký v túžbach tela a srdca ako ja.*

**Panna 1**

Sára, prijmi naše pozvanie. Zostaň s nami.

**Sára**

*A predsa! Veď mohla som* sem *prísť, keby to On nebol chcel? Veď z vlastnej vôle som si nevedela odrieknuť ani tú mizernú cigaretu! Ako by som teda mohla bez jeho milosti opustiť smetisko, ktoré robilo šťastnou moje ja?*

**Panna 3**

Neboj sa, Sára, na každú chorobu je bylina.

**Panna 1**

A na každú úzkosť milosť...

**Panna 2**

Budeme spievať žalmy až do príchodu rannej zorničky. Počkáme na Ženícha.

**Sára**

Kde je toľko?

**Panna 2**

Tam, kde si.

**Panna 3**

Tam, kam prichádzaš.

**Panna 1**

Tam, kde ťa pozvú.

**Sára**

*Bolí ma, že musím odísť* z Košíc, *že musím zanechať všetko, čo som si obľúbila: dom, záhradu, izbu, drobné milé osobné veci, písací stôl, skriňu, knihy...*rodinu, slobodu, *všetko. Veľmi to bolí.*

**Panna 1**

*Opášu tvoje bedrá a pôjdeš, kam nechceš.*

**Panna 2**

Tajomstvo pokory...v tomto živote ho nikdy úplne nepochopíme, Sára.No na konci toho tajomstva je naozajstná sloboda.

**Panna 3**

Sme neužitoční sluhovia...no na konci každej služby je kráľovská odmena.

**Panna 1**

Ako ťažko je pre človeka premôcť svoju vôľu. Pre človeka je to nemožné...ale aj hrubý strom sa postupne ohne, ak chce nájsť svetlo.

**12. Kaplnka**

**Sára**

*Je deň po zložení sľubov. Ešte pred dvoma rokmi som fajčila, zabávala sa, ľahkomyseľne spievala s cigánskym primášom. A hľa, včera som predsa len kľačala a hovorila s trochu trasúcim hlasom, trochu dojatá, trochu zaskočená... „Drahý Spasiteľ, Pane Ježišu...“ Nehovorila som z vlastnej sily, zo svojho rozhodnutia, ale z rozhodnutia toho, ktorý si ma vyvolila...a povolal. Aleluja! Aleluja! Aleluja!*

**13.Klára - *Komárno***

**Sára**

V izbe nekúria, nemám tam ani skriňu, cez sklenené dvere celý čas počuť klavír, som nevyspatá, vstávam o piatej, predávam hneď v obchode do desiatej, učím 26 hodín týždenne, mám trinásť tried, som tomu všetkému rada, ale prosím o lepšie bývanie, sestra Klára, lebo sa bojím, že to za chvíľu vo mne všetko praskne a môže byť z toho aj nejaká choroba. A na tejto misii by som ležať nechcela...

**Klára**

Sestra Sára, ste v Komárne len necelý rok, vidíte, aké tu máme ťažkosti. Ledva sme vám vybavili aké -také ubytovanie. Uvedomte si, žijete v krajine s troma miliónmi žobrákov a naša spoločnosť živorí z roka na rok.V takejto situácii sa sťažovať... Mimochodom, potrebujeme vedúcu papiernictva Liturgia. Zoberiete za to zodpovednosť?

**Sára**

Dobre.

**Klára**

Dom chudobných zatiaľ preberie sestra Vilma, do časti Werk II. budete chodiť každý piatok. Treba pozrieť rodinu Némethových. Ondrejko je veľmi chorý. Tento balík je pre nich.

**Sára**

Viem, bola som o u nich predvčerom. Lekára sme vybavili na budúcu stredu. Sľúbil, že príde.

**Klára**

Časopis Katolícka žena budeme musieť zrušiť. Sestry zo Sedmohradska vydávajú podobný, takže je zbytočné naše aktivity zdvojovať. Čas, ktorý ste mali na jeho redigovanie, získate pre prácu papiernictva.

**Sára**

Nesúhlasím. Aj keď sestry podobný časopis vydávajú, ten náš je určený ženám na Slovensku aj v Maďarsku a má dobré ohlasy. Prináša im aspoň trochu útechy do ich nešťastných životov a to je služba a o tú netreba prísť.

**Klára**

Teraz sú dôležitejšie veci, sestra Sára. Ste po prvých sľuboch. Ja už som v reholi desať rokov teda skoro od jej založenia. Nechajte sa ešte chvíľu viesť.

**Sára**

Vstúpila som do Spoločnosti, lebo som chcela robiť sociálnu činnosť naplno, ale vy robíte z nej firmu, ktorú treba zachrániť, lebo krachuje, ale zabúdate, že všetko je v Pánových rukách.

**Klára**

Sára, rozprávate sa s predstavenou tohto domu.

**Sára**

Prepáčte!

**Klára**

V Nemecku sa k moci dostali národní socialisti. Európa je v strehu. My musíme robiť teraz opatrné kroky, aby sme potom v kríze vedeli robiť kroky väčšie. To je duchovná logika! A vždy to tak bolo. Bdieť a nesnívať. Žiť v realite – to je cesta svätosti.Rodina Balážových. O tri týždne sa koná charitatívny večierok. Chcelo by to s dievčatami nacvičiť nejakú krátku scénu... nechám to na vás, vyznáte sa v tom lepšie ako ja.

**Sára**

Niečo vymyslím. Mám nejaké poviedky, môžem ich prepísať do dialógov.

**Klára**

My vieme, že máte veľa talentov, aj to, že v Košiciach a na okolí vaše prednášky pre ženy mali výborný ohlas. Aj to, že ste viedli profesionálne kanceláriu Charity. Nakoniec, ste vnučkou majiteľa hotela Schalkház, takžeurčite ste zdedili po ňom aj obchodné schopnosti. Rodina Szabová.Ale Komárno je malé mesto. Tu to chce ešte väčšiu a silnejšiu spoluprácu, lebo je málo možností. Musíte pochopiť, sestra Sára, že je čas, kedy sa treba radovať s radujúcimi, a potom je čas, kedy treba plakať s plačúcimi...a teraz je presne ten čas, kedy je veľa plačúcich...

**Sára**

A vždy boli. Ale ja s nimi plačem, sestra predstavená...ale stihnem sa pri tom aj usmievať.

**Klára**

Rodina Tóthová. V zdravotníckom centre treba do budúceho týždňa dokončiť administratívu. Kuchyňu pre chudobné deti budeme viesť spolu. Písala som do Budapešti, aby nám poslali ešte nejaké sestry...čakám. Zatiaľ sme na všetko len my dve a tri dobrovoľníčky.Modlime sa. Dobrú noc.

**14.**

**Sára**

*Som prchká, prudká, nervózna, vášnivá, hoci Ťa milujem. Som neústupčivá, tvrdohlavá, vzdorovitá, hoci Ťa milujem. Som nepokojná, bezhlavá, zmätená, hoci Ťa milujem. Som temná, lakomá, odmeraná, hoci Ťa milujem. A čo ešte, čo všetko by ešte bolo vo mne, keby si ma Ty nemiloval.*Amen.

**Ferencz**

Šárinka!

**Sára**

Ferencz!

**Ferencz**

Čo to bude, silnú kávu ako zvyčajne?

**Sára**

Môžeš, ale bez cukru. Je pôst...aspoň niečo si treba odoprieť.

**Ferencz**

Keď som zomrel, spomenul som si hneď na vás, slečna Šárinka.

**Sára**

Viem, že si zomrel, Ferencz. Mamimka mi to písala. Zdalo sa mi vtedy, že až po tvojej smrti skončilo naozaj celé minulé storočie.

**Ferencz**

Taká ste smutná, slečna. A trochu ste tuším aj zostarla. Ale možno len ten dym mi akosi cloní...

**Sára**

Nevládzem.

**Ferencz**

Aj by som vám priniesol boršč, ale vraj bude až zajtra...Včera hovorili v kuchyni tiež, že bude zajtra, tak neviem, ako to je. Treba čakať. My čašníci čakáme celý život, sme zvyknutí.

**Sára**

Sadni si, Ferencz. Ja som ťa vlastne nikdy nevidela sedieť. Stále si len stál alebo obsluhoval.

**Ferencz**

Keď ja už ani teraz po smrti neobsedím...Počujete? Padajú tehly. Lámu sa drevené trámy! Búrajú hotel a my v ňom sedíme!

**Sára**

Nič nepočujem.

**Ferencz**

Ono ten zvuk ešte len príde, ale ja ho už tuším. Celá táto slávna stavba spadne a nezostane po hoteli vášho starého otca ani pamiatka. A koľko ešte krásy bude v tejto krajine demolovanej! Zatiaľ nikto nič netuší. A tak je to dobré. Je lepšie mať dobré spomienky, ako poznať smutnú pravdu.

**Sára**

V kuchyni zazvonili. Asi už uvarili polievku...

**Ferencz**

Idem, idem...počujete, ako vŕzgajú parkety? Každé fašiangy som ich voskoval, aby na nich lepšie vynikli panské róby! Blýskali sa ako zrkadlo. Koľko krokov som po nich prešiel? Koľko kilometrov! To bola moja púť – po lesklých parketách až na prah života...

**Sára**

Ján!

**Ján**

Sára!

**Sára**

Vitaj ! Už som prestala fajčiť, ale občas, ako vidíš, pokušenie neobchádza ani mňa. A niekedy aj kartám neodolám...aspoň vidíš, že aj my rehoľnice sme hriešne a potrebujeme viac božej ochrany ako vy vo svete...

**Ján**

Tak si si našla konečne svoje miesto, Sára. Aj pohľad sa ti upokojil. Niekedy si pozerala na svet, akoby si mu stále niečo vyčítala...a teraz hľadíš priamo a jednoducho.

**Sára**

Povedz, čo potrebuješ...aj ty - priamo a jednoducho.

**Ján**

Rok po zrušení nášho zasnúbenia som sa oženil. Päť detí máme. Dve nám zomreli. A moja žena to vydržala. Všetko vydržala... Možno tak nevyzerám, ale som šťastný, že ju mám.

**Sára**

Prečo si prišiel za mnou do Komárna, Ján?

**Ján**

Sára, manželka je chorá...tuberkulóza, viem, že dlho tu nebude. Mám také pokušenie – všetko skončiť...On rána do večera myslím na to, čo bude, keď zostanem sám...Lepia sa na mňa zlé myšlienky ako blato na topánky – nie a nie sa ich striasť. Myslel som, že ty by si mi vedela pomôcť, si v reholi, blízko k Bohu, ja sa už roky nemodlím a ani teraz sa neodvážim, veď ani neviem ako. Raz som si kľakol v košickom Dóme, len tak som si tam bol odpočinúť v bočnej kaplnke, tam, kde sa zvykne krstiť...a zrazu som si spomenul na teba, Sára. Ktovie možno pomôžeš. Robila si v politike, v novinách...máš známosti a možno aj prostriedky...Tak som nastúpil na vlak, tvoja sestra Jolana mi povedala, že si tu...

**Sára**

Sadni si Ján, napi sa a zajedz.....

**Ján**

Akoby som bol otrávený. Nič ma nebaví. Nič ma neteší. Občas sa opijem a je mi ešte horšie. Ja už som sa, hádam, aj päť rokov neusmial.

**Sára**

V Klobušických kaštielinaše sestry majú svoj Dom. Napíšem im list a ty im ho sám doručíš. Je pár lekárov v meste, ktorí nám pomáhajú bezplatne.

**Ján**

Ďakujem.

**Sára**

Nijak inak ti zatiaľ neviem pomôcť...len modlitbou.

**Ján**

Vieš, že ja som tomu nikdy nerozumel, Sára. Nechcem sa teraz pretvarovať.

**Sára**

Nemusíš sa pretvarovať, Ján. Len povedz Bohu o svojej bolesti, prijmi ju a to ostatné nechaj na neho. To je celé tajomstvo modlitby.

**Ján**

Skúsim to...ale neverím tomu.

**Sára**

Skús a uver...Vždy, keď chceme veci podľa seba, trpíme. Viem, o čom hovorím, Ján. Nech ťa Pán žehná!

**15. Vianoce**

**Panna 1**

*Hľa, Ženích prichádza, vyjdite mu v ústrety....*

**Panna 2**

*Vyrovnajte chodníky...*

**Panna 3**

Vyzdobte svoje domy...

**Panna 1**

Svoje srdcia...ach, čas adventu, tichého očakávania...

**Panna 2**

Biely sneh pokryje zem - čistý ako Baránkov odev.

**Panna 1**

Slávnostné ticho zimy.

**Panna 3**

*A hľa, Panna počne a porodí Syna a dajú mu meno Emanuel, čo znamená „S nami je Boh“.*

**Sára**

*Neviem sa sústrediť. Som preťažená prácou. Už asi šesť týždňov nerozjímam. Poludňajšiu modlitbu len narýchlo odmeliem.*

**Panna 1**

Králi už putujú...

**Panna 2**

Pastieri sa zobudili...

**Panna 3**

Svätá rodina hľadá miesto na nocľah...

**Sára**

*Aj vyučovanie* detí *škodlivo vplýva na môj duchovný život. Som prchká a nervózna. Hluk, neposlušnosť ma stále viac dráždia. Hoci deti mám rada, mám ich veľmi rada! Bola som netrpezlivá voči chlapcom, teraz to chcem nejako napraviť. Do Vianoc ich aspoň dvakrát navštívim a porozprávam sa s nimi.*

**Panna 1**

A nebolo pre nich nikde miesta...

**Panna 2**

Ani v hostinci...

**Panna 3**

Iba v maštali...

**Sára**

*Sestre* Kláre *neprepáčim žiadnu chybu. Rýchlo strácam sebakontrolu, , niekedy ma hnev tak ovláda, až mi to spôsobuje fyzickú bolesť a len s veľkou námahou viem zadržať úder! Rozhodla som sa, že nechcem, aby nado mnou vládli vonkajšie okolnosti! Pán mi pripravil tvrdý advent.*

**Panna 1**

A Králi sa prišli pokloniť.

**Panna 2**

Dali dieťaťu dary.

**Panna 3**

Zlato, kadidlo a myrhu...

**Sára**

A čo darujem ja? Svoju únavu? Hnev?

**Panna 1**

Zlato, lebo je Kráľ kráľov...

**Panna 2**

Myrhu, lebo bude ňou po smrti pomazaný...

**Panna 3**

A kadidlo, lebo vystúpi až do neba...

**Sára**

*Bol to ťažký deň. Ráno o šiestej som bola na omši. Potom som 9 hodín pracovala na správe pre charitu: od deviatej do desiatej kresťanská kongregácia, o 11 – tej členská schôdza Charity.*

*Po večeri sa chudobní* v charitnom dome *opäť pohádali. Bola to poriadna hádka! Horko – ťažko sa udobrili. Vošli sme do kaplnky a modlili sa za pokoj. Večer sme zabalili* spolu *58 balíkov pre chudobné deti.*

**Panna 1**

Králi dali kráľovské dary.

**Panna 2**

A pastieri len syr a mlieko.

**Panna 3**

Každý to, čo má.

**Sára**

*Počas ruženca som zaspala. Žijem rehoľný život? Páči sa mi, ale nezvládam jeho ťarchu. Do Turíc nebudem špekulovať. Ak sa dovtedy nič nezmení, poprosím, aby som neobnovovala sľuby.*

**Panna 1**

Králi dali kráľovské dary.

**Panna 2**

A pastieri len syr a mlieko.

**Panna 3**

Každý to, čo má.

**Sára**

*Nikdy som nemala takú chuť na cigaretu ako včera. Skoro som sa zbláznila od túžby. Už – už som sa dostávala k tomu, že si jednu zapálim.* A zrazu som si spomenula na Jánovu manželku, ako trpí... a chuť na cigaretu odišla. Obetovala som za ňu všetko, čím teraz prechádzam. Vďaka ti, Pane! Ak kvôli jednej cigarete prišla takáto milosť, akú silu bude mať skutočná obeta?

**16.Németová**

**Sára**

Vitajte, pani Németová!

**Németová**

Sestra Sára! Už som sa bála, že vás nestihnem. Vraj nám odchádzate z Komárna do Budapešti.

**Sára**

Až budúci mesiac. Rada by som zostala medzi vami. Ale chcem ísť na misie do Brazílie. Potrebujem na to maďarské úrady v hlavnom meste. Ako sa má Ondrejko? Polepšilo sa mu?

**Németová**

Ešte včera vás v horúčke spomínal. „Šárika, Šárika, tá mi vždy prinesie maslový chlieb posypaný cukrom.“

**Sára**

Už som ozaj dlho u vás nebola, keď ma tak vyvoláva zo sna.

**Németová**

Už ani nemusíte. Ráno nám zomrel.

**Sára**

Drahá moja...

**Németová**

Ja...ja...som sa vám prišla poďakovať. Za všetko. Tak ste sa o nás posledný rok starali. Mužovi ste robotu vybavili. Dlhy ste povyplácali. Ale Ondrejkovi sa už nedalo pomôcť. Choroba bola už aj na pľúcach a v dome je všetko vlhké, slnko do pivničných okien neprenikne. V nedeľu mal mať prvé sväté prijímanie. Už ho bude mať v nebi.

**Sára**

Sadnite si, pani Németová. Presťahovať vás sa nám nepodarilo...mohli sme trošku viac zatlačiť na úrady...keď človek všetko odkladá.

**Németová**

Nič si nevyčítajte, sestra Sára. Tak veľa ste pre nás urobili. Ondrejkovi je už dobre. To my sme tí, ktorí sa tu musia ešte trápiť.

**Sára**

Ruky máte studené, čaj vám spravím...

**Németová**

Netreba. Zahrejú sa. Smútok odíde a zahrejú sa. Modlite sa za mňa, Šárika. Modlite sa, aby som nemala studené ruky do konca života.

**Sára**

Každý deň si na vás spomeniem.

**Németová**

A toto vám Ondrejko posiela. Keď ste boli u nás naposledy, nestihol vám to dať. Aj ma posielal za vami. Nemala som kedy.

**Sára**

Gombík?

**Németová**

Našiel ho raz niekde na hradskej ceste. Je to panský gombík. Leskne sa, aj nejaký farebný kameň je na ňom...Stále ho mal v rukách. Pozeral na neho ako cez ďalekohľad. Poklady podľa neho chcel hľadať.

**Sára**

Ďakujem, pani Németová.

**Németová**

Mnohým rodinám tu v Komárne budete chýbať. Šťastnú cestu. Veď aj v Budapešti a určite aj v Brazílii je veľa chudákov...

**Sára**

Sestra Klára tu zostane, tá vám bude teraz pomáhať. Je to dobrá žena.

**Németová**

A čo plačete, Šárika? Nebojte sa. Všetko je tak, ako má byť. Ja, ešte som vám chcela povedať, a to vám ani neviem vysvetliť, od rána mám taký zvláštny pokoj. Keď Ondrejko zavrel oči, viete, on v spánku zomrel, v tej chvíli akoby sa tie moje otvorili a *nachvíľu som nazrela dovečnosti*.

**Sára**

Spomenula som si, že ešte keď som učila v Košiciach na gymnáziu, jeden chlapec mi tiež daroval gombík...a tiež ten najkrajší, aký mal.

**Németová**

Opatrujte sa.

**Sára**

Aj vy sa opatrujte, pani Németová.

**17. Poviedka o Ondrejkovi**

*Ondrejko sa posadil a cítil, že je úplne pri sile. Pred ním stál chlapec podobného veku. Bol mu známy, predsa ho nespoznal. Jeho odev bol odevom chudobných detí. Nebol otrhaný ani špinavý. Mal svetlé vlasy a usmiate, veselé oči. Keď sa Ondrejko pozrel do očí cudzieho chlapca, aj sám sa rozveselil.*

*- Čo tu robíš Ondrejko?*

*- Čakám.*

*- Poď so mnou, pôjdeme oproti - a natiahol ruku smerom k Ondrejkovi.*

*Ondrejko chytil ruku cudzieho chlapca. Bola teplá a silná. Vstal.*

*- Ja som veľmi slabý, lebo som chorý.*

*Cudzí chlapec sa smial: - Ale, čo by si bol chorý, čo by si bol slabý? Si až veľmi silný. Ideme na dlhú cestu. Neboj sa iba poď!A Ondrejko vykročil. Cudzí chlapec držal Ondrejka za ruku a on cítil, že z tejto ruky sa doň vlieva zázračná sila. Táto sila prebehla celým telom a o chvíľu Ondrejko už šiel takou istotou, ako keby nikdy nebol chorý. Zrazu Ondrejko zbadal, že kráčajú po schodoch, ale schody nevidel. Vtedy zrazu zastal.*

*- Ty!...- povedal cudziemu chlapcovi a otočil sa k nemu. Vtedy sa aj cudzí chlapec otočil zoči-voči. A teraz Ondrejko videl, že má úplne iné šaty, ako keď sa pohli. Teraz mal snehobiely, po členky siahajúci oslepujúci rubáš , tvár mu tak svietila, že Ondrejko zahanbene sklopil oči. Vtedy povedal cudzí chlapec iba toľko:*

*- Ondrejko, čakal si ma, nuž som prišiel.*V nedeľu sme sa mali stretnúť a tak sme spolu ešte pred nedeľou. *- Objal ho a v tom oheň, teplo, plameň prenikol Ondrejkom a Ondrejko bol nekonečne šťastný...*

**18.Budapešť 1943**

**Margita**

V januári bude Margita Uhorská svätorečená a stane sa patrónkou Maďarska. Bolo by dobré, aby sme si ju nejako pripomenuli...možno malým divadelným predstavením. Dlho ste nič nenapísali, sestra Sára. V tomto čase sa musíme snažiť z každej strany v ľuďoch udržovať nádej...ozaj, čo sa týka tých falošných papierov. Treba neustále všetkým pripomínať, aby sa učili svoje nové mená a adresy naspamäť. Nemôžeme nič riskovať.

**Sára**

Naše domy sú už preplnené.

**Margita**

Ešte nie natoľko, aby sa nedalo pomáhať.

**Sára**

Sú miestnosti, v ktorých je ľudí toľko, že sa opierajú o steny.

**Margita**

Ale žijú! Je rok 1943, sestra Sára, tých, čo budú potrebovať našu pomoc, bude stále pribúdať.

**Sára**

Struna je napnutá, je len otázka času, kedy praskne.

**Margita**

Ale stále sa dá na nej hrať... Čím sú nepriatelia zúrivejší, tým sú v skutočnosti viac a viac v koncoch. A ja mám akúsi obavu, že ten posledný teror nás iba čaká, ale verím, že Pán už raz na kríži nad temnotami zvíťazil a je Kráľom neba i zeme. I zeme, sestra Sára!

**Sára**

Asi nemám toľko dôvery ako vy, sestra predstavená.

**Margita**

V týchto dňoch sa musíme naučiť odovzdať Bohu všetko, dokonca aj našu ľudskú neistotu. Každý náš nádych aj výdych, lebo nevieme, či nebude posledný.

**Sára**

Ale dostali sme ako dar aj rozum.

**Margita**

Ani teror nyilašov nebude trvať dlho. Už som povedala - všetko ľudské je len dočasu. A to mi dáva nádej. Sára, od zajtra budete vedúcou domu na ulici Bokréta. Sestra Anitta musí rýchlo opustiť Budapešť, lebo nyilaši už o nej vedie príliš veľa.  Musím ju preto čím skôr poslať do balatonského domu, keď ju chcem mať ešte nažive. Na Bokréte je oficiálne asi tridsať slobodných dievčat – tie bývajú v izbách, väčšinou sú to bývalé slúžky, všetko katolíčky. V pivnici skrývame dvadsaťdeväť Židoviek, ktoré ešte nemajú falošné preukazy. Štyridsaťdva ďalších Židoviek doklady majú a sú pomiešané medzi slúžkami. Každá ma pri sebe papiere. Sú veľmi disciplinované.

**Sára**

Z Vácovského mlynu sa mi podarilo vybaviť 10 kíl múky.

**Margita**

Výborne. Prídely sa dávajú dvakrát denne. Do ulíc chodíte vždy po dvoch. V prípade nebezpečia po troch. Kňaz prichádza s Eucharistiou do kaplnky každý štvrtok. Ak by neprišiel, nečakajte ho. Prijímajte duchovným spôsobom.

**Sára**

Ešte som chcela ohľadom mojich misií...vrátila som víza. Už je to uzavretá kapitola. Moje misie sú tu.

**Margita**

Biskup Prochászka zvykol hovoriť, že *keď láska spí, vernosť bdie*.  Aj keď nemáme teraz veľa radosti, nech nám robí radosť naša vernosť a Pán ťa navštívi svojím pokojom, sestra Sára. S Bohom.

**Sára**

Rozmýšľali ste o mojej prosbe?

**Margita**

Musíme skúmať, či to naozaj chce Pán.

**Sára**

Už som si aj napísala modlitbu sebaobety, *pre prípad, ak by nastalo prenasledovanie Cirkvi, Spoločnosti a sestier.* Sú v nej sformulované všetky túžby môjho srdca.

**Margita**

Neviem sa k tomu vyjadriť...

**Sára**

Vždy, keď o tom uvažujem, mám pokoj...

**Margita**

Počkajme ešte...veľkým veciam rozumieme postupne.

**19.*Kaplnka***

**Mladý čašník**

Svadobní hostia neprišli. Pán ich pozval na svadbu svojho Syna, ale každý mal veľa práce. Niektorí sa ponáhľali na pole, ďalší zase boli ustarostení, že nemajú ešte naplnené sýpky obilím, iní sa zase vyhovárali, že si ešte nepochovali svojich rodičov. Ďalší boli smutní, lebo nechceli opustiť svoje majetky. Nerozumní sa smiali, závistliví plakali. Nikto nechcel ísť na kráľovskú svadbu, akoby ich *oči nevideli a uši nepočuli*, neprijali pozvanie k hostine, radšej budú jesť suché kôrky a klaňať sa svojím bôžikom. Môj Pán zosmutnel, keď som mu to povedal. Lebo ak si nevážia Syna, pohŕdajú aj Otcom. Ak nepočúvajú Otca, zatvoria si uši aj pred Synom. A Syn *má slová večného života*, ktoré pozývajú všetkých na večnú svadbu spravodlivých. A Pán mi rozkázal: „Svadobní hostia neboli hodní pozvania. Choď teda na rázcestia a do pustých miest a priveď, koho nájdeš: mrzákov, ktorí prestali dúfať, aby našli nádej; slepých, ktorí nevideli od narodenia svetlo, aby ho uvideli; hriešnikov plných zúfalstva, aby sa naplnili pokojom; hluchých, aby počuli radostnú zvesť. Ponáhľaj sa, nezastavuj sa do západu slnka. A všetkým obleč svadobné rúcha. Tí, ktorí ich po súmraku nebudú mať oblečené, zostanú v tme naveky a nebudú mať podiel na žiarivej svadbe môjho Syna s nepoškvrnenou Nevestou.“ Tak mi to povedal Pán a tak to urobím, lebo som *verný a dobrýsluha*. Vy už máte oblečené svadobné šaty, preto *bdejte* pri dverách, aby vstúpili len tí, ktorí sú označení vybielenou tunikou. *Bdejte, aby ste neprišli do pokušenia a*nezaspali Pánov príchod.

**Sára**

*Ó tajuplná Svätá Trojica, ja sa dnes z vďačnosti a lásky k Spoločnosti a sestrám ponúkam ako* ***OBETA SPOLOČNOSTI.*** *Pre prípad, ak by nastalo prenasledovanie Cirkvi, Spoločnosti a sestier a v pláne Tvojej prozreteľnosti podľa Tvojho najmúdrejšieho rozhodnutia by nebola moja smrť: Prijmi moju smrť so všetkou bolesťou ako výmenu za život sestier, najmä starých a slabých a za môj hriešny a biedny život. Ušetri ich životy a ušetri ich od mučenia, hrozieb, najmä však od nevernosti voči Tebe, Cirkvi, povolaniu a Spoločnosti.*

*Toto sebaobetovanie robím s povolením svojho duchovného otca a predstavených, skrze ruky mojej sladkej Panenskej Matky, spoliehajúc sa nie na svoje sily, ale milosť Svätej Trojice. Amen.*

**20. Žena**

**Žena**

Áno, miláčik, áno, choď už, choď, hovorím ti, choď, zmizni mi z očí a potom sa vráť. Určite sa vráť. Udobríme sa. Tak sa neudobríme. Vypadni, Lájoš! Neprovokuj ma! Aj ja ťa milujem!

**Sára**

Ticho! Okamžite tam stíchnete. Ohrozujete bezpečnosť celého domu.

**Žena**

No vidíš, Lájoš, ja som ti hovorila, že tu nemôžeš zostať. Muži tu majú vstup zakázaní. Ohrozujú bezpečnosť domu či čo.

**Sára**

To bolo posledný krát, Magdaléna, čo ste tu mali nejakú známosť. Ako pokarhanie budete preložená do iného domu pracujúcich dievčat.

**Žena**

Toto je peklo a nie dom. Nemám tu žiadne súkromie. Ešte pred rokom som mala samostatnú izbu, teraz sa mi tam natlačilo ďalších pätnásť pankhartov...

**Sára**

Sú to slušné a vzdelané dievčatá. A sme povinní im pomôcť. Tak ako sme pred rokom pomohli my vám, keď ste stratili v Budapešti prácu a domov ste sa už nemohli vrátiť.

**Žena**

Sú to Židovky a keď vám na to prídu, že ich tu schovávate, zabijú aj nás s nimi. Pôjdu rad za radom ako na bitúnku. Nebudú si preberať.

**Sára**

Dohodli sme sa, Magdaléna, že ak chcete zostať v tomto dome, budete rešpektovať naše pravidlá. A viete dobre, že dohoda zabezpečuje poriadok. Vy neviete, čo sa deje vonku? Bolo vyhlásené stanné právo.

**Žena**

Viem a práve preto si chcem užiť aspoň posledné dni tejto apokalypsy. Dáte si?

**Sára**

Ešte pred nedávnom ste sa s nami každý večer modlievali v kaplnke vešpery, už ste tam dávno neboli. Poďme teraz spolu.

**Žena**

Neverím ničomu, čo tam bľabocete. Ničomu. Výmysly! Bola som naivná, keď som si myslela, že to má zmysel. Že mi to prináša pokoj. Ale človek, keď je nešťastný, ľahko sa dá oklamať. Čo už! Teraz som šťastná, a preto tam nie som.

**Sára**

Bola som na vás prchká, Magdaléna, prepáčte. Som akási v posledných týždňoch podráždená. Všetci sme z toho strachu naokolo akýsi precitlivený. Viem, že sa cítite v Budapešti opustená a že máte dobré srdce. Viem to, Magdaléna. Ale ak si myslíte, že to prázdno, ktoré máte v sebe, zaplnia krátke známosti...

**Žena**

A kto ho zaplní? Kto??

**Sára**

Môžete tu zostať, ak chcete. Len vás prosím, aby ste si sem už nikoho nepozývali. Všetkým nám ide o život.

**Žena**

Ja už sa smrti nebojím, skôr takéhoto života.

**Sára**

Môžem si dať trochu z toho šampanského?

**Žena**

Len si poslúžte. Mám aj cigary.

**Sára**

Zostaňte s nami, Magdaléna.

**Žena**

Keď dopijete celú fľašu, zostanem. Alebo ju dopijem ja. Obetujem sa za vás!!

**Sára**

Celý budúci týždeň som v osade Jankowitz. Veľmi vás prosím, aby... Zmenil sa vám pohľad, Magdaléna. Máte zakalené oči, ale nie je to od alkoholu. Môžem vám dať aspoň na čelo krížik?

**Žena**

Nie!

**21.**

**22. Vilma**

Ako keď rodička čaká na svoj čas pôrodu...taká úzkosť! Prečo už spíte sestry, to *neviete so mnou bdieť aspoň hodinu*? *Moja duša je smutná až na smrť*. A môj Ženích neprichádza...Kráľovská cesta, po ktorej mám kráčať a ja nemám silu sa ani na ňu pozrieť. Sestra Vilma!

**Vilma**

Musíme sa vrátiť do nášho domu v Budapešti, Sára. Ďalší utečenci. Treba tam doniesť nové falošné papiere. Nyilaši robia razie po celom meste. Sestra Margita poslala mňa, lebo všetky sestry sú mimo domy. Musela som zrušiť hodinu v škole.

**Sára**

Hovorila som predstavenej, že už nemáme nikde miesto. Nemali by sme prijímať ďalších Židov, lebo ohrozujeme aj tých, ktorých môžeme ešte zachrániť.

**Vilma**

Sestra Margita dala príkaz prijímať ďalej.

**Sára**

Viem. A tak aj bude. Nikdy som nevedela, že poslušnosť je najťažšia časť sľubov. A pri tom dobre viem, že nás najviac posväcuje. Ideme. Moje denníky....píšem ich už pätnásť rokov. Bola by ich škoda. Sú v nich zapísané všetky moje vnútorné boje, Vilma. Vojny, ktoré som vyhrala, aj prehrala. Pätnásť rokov duchovných zápasov.

Ešte keď som bola dievča a začala som písať do novín, mala som prezývku Syphax. To bol jeden staroveký vojak, ktorý bojoval *proti Rimanom.*

**Vilma**

Niekedy rozmýšľam, či aj ja by som nemala vstúpiť do vašej rehole, Sára. Ako zistím, či je to naozaj moja cesta?

**Sára**

Si dobrá katechétka. To zatiaľ stačí.

**Vilma**

Celú rodinu mám v Debrecíne, nemala som tu kde bývať a vy ste ma prijali medzi seba a na nič ste sa nevypytovali. Odvtedy mám k vám úplnú dôveru. Vy ste moja nová rodina.

**Sára**

Ty si prijala naše pozvanie, Vilma.

**Vilma**

Keby som zostala sama v tomto veľkom meste, možno by som aj niektoré pokušenia nezvládla. Ktovie od čoho všetkého ste ma uchránili. Keď sme sa prvýkrát stretli pri moste Františka Jozefa, práve som išla na stretnutie s jedným vojakom...

**Sára**

Ktovie. Netreba si domýšľať, Vilma. Jednoducho sme sa stretli a Pán to tak chcel.

**Vilma**

Odkiaľ berieš silu, Sára? Ja sa tak bojím. Ledva som sem prišla. V žalúdku akoby som mala ťažký kameň. Modlila som sa celú cestu. Vlastne som sa nevládala modliť, len som opakovala v srdci: „Ježiš, Ježiš, Ježiš“, inak by som asi od úzkosti na ulici odpadla. Nyilaši sú na každom kroku.

**Sára**

Ja sa tiež bojím, Vilmuška. Niekedy cez deň si zalejem kávu a začnem z ničoho nič plakať. To je únava, Vilma. Sme vyčerpané. O to viac musíme oddychovať v Božom náručí. V našom srdci, v jeho strede je s nami Pán, nech sa vonku deje, čo chce, on tam je stále.  Poďme.  Je čas. Vonku je už noc.

**23.Dom na ulici Bokréta***.*

**Vilma**

Dom obsadili nyilaši.

**Sára**

Som vedúca domu. Musím tam ísť.

**Vilma**

Je to nezmysel, Sára. Začnú besnieť, či tam prídeš alebo nie.

**Sára**

Musím ísť. Možno sa mi podarí niekoho zachrániť. Keď nepôjdem, prídem o tú možnosť. Viem im dobre argumentovať. Už som vycvičená.

**Vilma**

Sára!

**Sára**

Nepamätáš si, čo povedal náš Majster? *Ak si svoj život chceme kvôli sebe zachrániť, prídeme o neho.*

**Vilma**

*A kto svoj život stratí pre mňa, nájde ho...*

**Sára**

Stačí, keď pôjdem ja, Vilma. Prikazujem ti tu zostať.

**Vilma**

Ešte nie som vo vašej reholi, takže ma neviaže sľub poslušnosti, Sára. Chcem byť pri tebe.

**Sára**

Som vedúca tohto domu. Čo sa tu deje?

**Vojak**

Výborne. Kde máte ešte skrytých Židov?

**Sára**

Sme charitatívna organizácia a pomáhame chudobným. Väčšinou sú tu dievčatá, ktoré prišli do Budapešti za prácou alebo hľadajú prácu. Nie sú tu žiadny Židia...Môžete všetkých legitimovať.

**Vojak**

Vaše falošné dokumenty si môžete... Zberba! Meno!

**Sára**

Sára Salkaházi.

**Vojak**

Meno!

**Vilma**

Vilma Bernowitz.

**Sára**

Toto dievča nechajte odísť. Nepatrí k nám. Stretli sme sa len náhodne cestou. Cestuje večer do Debrecínu za svojimi rodičmi. Chcela som jej len ukázať cestu na stanicu.

**Vojak**

Neprovokuj, ženská! Obidve idete s nami. Všetko sedí. A ešte tieto dve. Presne tak mi to nahlásilo to dievčisko. Predstavila sa mi ako Magdaléna. Poznáte ju nie, sestra Sára Salkaházi? Lebo ona vás veľmi dobre.

**Sára**

Chcela by som ísť ešte do kaplnky...

**Vojak**

Kam?

**Sára**

Veľmi vás prosím, len pár sekúnd...

**Vojak**

Choď! (...) A kde je toľko tá okuliarnatá? Normálne som sa ťa zľakol! Vyzeráš ako mátoha! Vypadni už. Neprovokuj ma! Lebo ťa zabijem hneď na mieste...šľapka! Odchod!

**Vojak**

Vyzliecť! Nepočuli ste? Vyzliecť!! Vyskúšame si decembrový Dunaj...Trochu si poplávame. Vyzuť topánky! K brehu!

**24. Epilóg**

**Judit**

Ester, Rút...kde ste?

**Rút**

Tu sme, Judit.

**Ester**

Narodila sa.

**Rút**

Kto?

**Ester**

Sára.

**Judit**

Počujete?

**Rút**

Narodila sa...pre nebo.

**Judit**

Múdra panna s lampou plnou oleja. Ženích ju už čaká!

**Ester**

Padá do vody ako nalomený strom zasiahnutý bleskom.

**Rút**

A nepotrvá dlho a v jeruzalemskej záhrade YadVaShem na jej pamiatku posadia nový strom, pretože mnohých Izraelitov uchránila od smrti a stala sa spravodlivou medzi národmi.

**Judit**

*Svojou smrťou premohla smrť*, tak ako jej UčiteľRabbuni.

**Rút**

Až teraz môžeme zapísať jej príbeh. Lebo príbehy sa píšu od konca. Presne od bodu, kde začína nekonečno.

**Ester**

Nekonečný pokoj...taký aký som ja, kráľovná Ester, vyprosila pre náš národ, ktorý perzský kráľ chcel vyhubiť.

**Judit**

Nekonečné ticho...keď som ja, slabá Judit, porazila vojvodu Holofernesa, tiež bolo všade priezračné ticho..

**Rút**

A keď som ja, cudzinka Rút, videla Bóza, ako skladá na poli snopy...ako iskra, keď preletí trstinou...ako vtáča, ktoré preletí korunou stromu...tak rýchlo vo mne zbĺkla láska.A z nášho rodu vzišiel kráľ Dávid...A z jeho pokolenia Kráľ kráľov.

**Ester**

To je rýchlosť milosti, Rút. A tú dostala aj naša sestra Sára. Zamilovala sa. A už bude pri svojom Snúbencovi. V jeho náručí.

**Judit**

Chvíľu bola slabá aj Sára.

**Rút**

Chvíľu bola cudzinkou aj Sára.

**Ester**

Ale nakoniec sa stala Kráľovnou...

**Judit**

S tŕňovou korunou...

**Ester**

V Dunaji...ako jarný kvet dopláva až k nemu...

**KONIEC**